b'\n_START_ARTICLE_\nMarcel Jules Edouard Golay\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudiral je elektrotehniko na \xc5\xa0vicarski dr\xc5\xbeavni tehni\xc5\xa1ki visoki \xc5\xa1oli (ETH) v Z\xc3\xbcrichu kjer je diplomiral leta 1924. Istega leta se je zaposlil v Bellovih laboratorijih v zvezni dr\xc5\xbeavi New York. Leta 1928 je za\xc4\x8del \xc5\xa1tudirati na Oddelku za fiziko Univerze v Chicagu kjer je doktoriral leta 1931. Pridru\xc5\xbeil se je laboratorijem Komunikacijskega korpusa ameri\xc5\xa1ke kopenske vojske v Okro\xc5\xbeju Monmouth, New Jersey in je s\xc4\x8dasoma postal eden od njegovih vodilnih znanstvenikov. Leta 1955 je postal svetovalec za teorije omre\xc5\xbeij in informacij pri Philco Corporation v Filadelfiji, Pensilvanija in za in\xc5\xa1trumentacijsko opremo v Perkin-Elmer Corporation v Norwalku, Connecticut. V letih 1962 in 1963 je bil profesor na Tehni\xc5\xa1ki univerzi v Eindhovnu. Od leta 1963 do smrti je bil raziskovalec v korporaciji Perkin-Elmer._NEWLINE_Raziskoval je veliko problemov, od katerih so najpomembnej\xc5\xa1i s podro\xc4\x8dja plinske kromatografije in opti\xc4\x8dne spektroskopije._NEWLINE_Leta 1964 je skupaj s Savitzkyjem razvil vrsto elektronskega filtra, ki se imenuje po obeh avtorjih, Savitzky-Golayjev gladilni filter. Razvil je kodo FEC, pomembno v digitalnih komunikacijah in telekomnukacijah. Posplo\xc5\xa1il je popolne dvoji\xc5\xa1ke Hammingove kode za nebinarne kode. Izumil je Golayjevo celico, vrsto infrarde\xc4\x8dega detektorja. Leta 1949 je uvedel komplementarna zaporedja. To so pari dvoji\xc5\xa1kih zaporedij, katerih vsota avtokorelacijskih funkcij je za vse neni\xc4\x8delne \xc4\x8dasovne spremembe enaka 0. Danes se uporabljajo v razli\xc4\x8dnih standardih Wi-Fi in 3G.\n_START_SECTION_\nPoimenovanja\n_START_PARAGRAPH_\nPo njem se imenuje asteroid 3329 Golay.'